Source: http://www.uvzsr.sk/forum/viewtopic.php?p=1663
Timestamp: 2018-04-25 00:46:51+00:00

Document:
ÚVZ SR :: Zobraziť tému - Rádiologický technik
Založený: 08 február 2011
Zaslal: Ut február 08, 2011 6:11 pm Predmet: Rádiologický technik
chcel by som sa spýtať, či rádiol. technik (asistent) pracujúci na klasickom pracovisku RTG (ktorý nie je vystavený priamemu zväzku žiarenia) alebo CT, patrí do kategórie A alebo B.
Ak patrí medzi pracovníkov kategórie B, či musí byť monitorovaný osobným dozimetrom a chodiť na povinné lekárske prehliadky každý rok.
Zaslal: Št február 10, 2011 2:27 pm Predmet:
definície pojmov pracovník, pracovník kategórie A a pracovník kategórie B sú uvedené v prílohe č. 1 k NV č. 345/2006 Z. z.body A.38., 39.,40.
Pracovník je zamestnanec alebo osoba samostatne zárobkovo činná, vystavená pri vykonávaní pracovnej činnosti ožiareniu, ktoré môže prekročiť niektorý z limitov ožiarenia ustanovených pre obyvateľov.
Pracovník kategórie A je pracovník, ktorého efektívna dávka z ožiarenia pri pracovnej činnosti môže byť väčšia ako 6 mSv za obdobie jedného kalendárneho roka alebo ekvivalentná dávka z ožiarenia pri pracovnej činnosti môže byť väčšia ako tri desatiny ustanovených limitov ožiarenia očnej šošovky, kože a končatín uvedených v § 11.
Pracovník kategórie B je pracovník, ktorý nie je klasifikovaný ako pracovník kategórie A.
§ 11 NV č. 345/2006 Z. z. znie: Limity ožiarenia pracovníkov sú
a) efektívna dávka 100 mSv počas piatich za sebou nasledujúcich kalendárnych rokov, pričom efektívna dávka v žiadnom kalendárnom roku nesmie prekročiť 50 mSv,
b) ekvivalentná dávka v očnej šošovke 150 mSv v kalendárnom roku,
c) ekvivalentná dávka v koži 500 mSv v kalendárnom roku, ktorá sa určuje ako priemerná dávka na ploche jedného cm2 najviac ožiarenej kože bez ohľadu na veľkosť ožiarenej plochy kože,
d) ekvivalentná dávka v horných končatinách od prstov až po predlaktie a v nohách od chodidiel až po členky 500 mSv v kalendárnom roku.
Rádiologické pracoviská sú z hľadiska radiačnej ochrany riešené individuálne, NV č. 340/2006 Z. z. v prílohe č. 3 ustanovuje povinnosť, aby stavebnotechnické riešenie zabezpečilo neprekročenie limitov ožiarenia pracovníkov a zároveň pre nové rádiodiagnostické pracoviská nebola prekročená efektívna dávka pre pracovníka 1 mSv za kalendárny rok.
Pokiaľ ochranné bariéry na pracovisku a organizácia práce zaručujú, že rádiologický technik nedostane za rok efektívnu dávku váčšiu ako 1 mSv, potom nepatrí do kategórie B ani do kategórie A. V opačnom prípade je prevádzkovateľ zdroja ionizujúceho žiarenia povinný zakategorizovať pracovníkov - mať aktuálny zoznam pracovníkov kategórie A a B.
Podľa § 20 NV č. 345/2006 Z. z. sa pred uvedením pracoviska, na ktorom sa vykonávajú činnosti vedúce k ožiareniu do prevádzky
a) vymedzia a označia ochranné pásma - 1. kontrolované pásmo, 2. sledované pásmo, 3. pásmo s obmedzeným prístupom,
b) pracovisko vybaví prístrojmi, zariadeniami a pracovnými pomôckami v súlade s monitorovacím plánom, havarijným plánom a povolením na činnosť vedúcu k ožiareniu,
c) zabezpečí vybavenie pracovníkov so zdrojmi ionizujúceho žiarenia relevantnými osobnými ochrannými pracovnými prostriedkami (ďalej len „ochranný prostriedok“) s dostatočným tieniacim účinkom, najmä plášťami, zásterami, okuliarmi, rukavicami a pracovnými pomôckami najmä pinzetami, kliešťami, tieniacimi ochrannými obalmi a kontajnermi,
d) zabezpečí vybavenie pracovníkov kategórie A osobnými dozimetrami,
e) zabezpečí sústavný dozor nad dodržiavaním požiadaviek na bezpečnú prevádzku pracoviska odborným zástupcom a zamestnancom, ktorý riadi práce so zdrojmi ionizujúceho žiarenia.
Podľa § 21 ods. 11 NV č. 345/2006 Z. z. sa pre pobyt pracovníkov v kontrolovanom pásme vykonáva osobné monitorovanie v rozsahu určenom v monitorovacom pláne a všetci pracovníci kategórie A musia byť vybavení osobnými dozimetrami.
Podľa § 31 ods. 1 NV č. 345/2006 Z. z. pre pracovníkov kategórie A sa musí osobné monitorovanie vykonávať systematicky.
Podľa § 31 ods. 2 NV č. 345/2006 Z. z. rozsah monitorovania pracovníkov kategórie B musí dostačujúco preukázať skutočnosti, že títo pracovníci sú oprávnene zaradení do kategórie B. V prípade potreby môže úrad alebo príslušný regionálny úrad požadovať osobné monitorovanie oprávnenou dozimetrickou službou aj pre pracovníkov kategórie B.
Podľa § 25 ods. 9 vyhlášky MZ SR č. 545/2007 Z. z. je interval osobného monitorovania pracovníkov kategórie A spravidla jeden mesiac a ak sa vykonáva osobné monitorovanie pracovníkov kategórie B postačuje monitorovací interval trojmesačný.
Konkrétne detaily monitorovania rieši pre daný zdroj ionizujúceho žiarenia monitorovací plán (viď aj § 30 NV č. 345/2006 Z. z.).
Zdravotný dohľad je ustanovený v § 48 NV č. 345/2006 Z. z. nasledovne:
- Pracovníci kategórie A musia byť pod zdravotným dohľadom.
- Zdravotný dohľad môže úrad alebo príslušný regionálny úrad v odôvodnených prípadoch nariadiť aj pre pracovníkov kategórie B.
- Zdravotný stav pracovníkov kategórie A sa posudzuje z hľadiska ich zdravotnej spôsobilosti na vykonávanie činností vedúcich k ožiareniu.
- Preventívne prehliadky pracovníkov kategórie B sa vykonávajú podľa osobitného predpisu [§ 19 ods. 3 zákona č. 126/2006 Z. z. ] v súlade so zaradením pracovnej činnosti do príslušnej kategórie rizikových prác.
Zákon č. 126/2006 Z. z. bol nahradený novým zákonom č. 355/2007 Z. z., ktorý v § 30 ustanovuje posudzovanie zdravotnej spôsobilosti na prácu a preventívne lekárske prehliadky. Jeden krát ročne sa lekárske preventívne prehliadky vo vzťahu k práci vykonávajú pre pracovníka kategórie A.
Odpoveď pripravil p. RNDr. Pavol Ragan, PhD. - Odbor ochrany zdravia pred žiarením, ÚVZ SR
Zaslal: Št február 10, 2011 5:51 pm Predmet:
Dakujen za odpoved.

References: § 11

§ 11
 § 20
 § 21
 § 31
 § 31
 § 25
 § 30
 § 48
 § 30